ORDE do 4 de outubro de 2006 pola que se efectúa convocatoria complementaria para programas de promoción e divulgación do cooperativismo.
CONSELLERÍA DE TRABALLO — III. OUTRAS DISPOSICIÓNS — 10/10/2006

A Consellería de Traballo en exercicio das competencias e funcións atribuídas polas normas vixentes en materia de cooperativismo, promove un axeitado desenvolvemento en materia de economía social, no que respecta á promoción das cooperativas e das súas estruturas representativas, de xeito que redunde en beneficio e mellora do eido económico e sociolaboral da Comunidade Autónoma de Galicia
Nesta liña de actuación ten convocado axudas por medio da Orde do 27 de marzo de 2006, pola que se desenvolven os programas de promoción e divulgación do cooperativismo, dirixidos ao impulso de proxectos empresariais cooperativos, ao fomento do acceso das cooperativas ás tecnoloxías da información e as comunicacións, ao fomento e consolidación do asociacionismo, á realización de actividades de promoción do cooperativismo, ao fomento do acceso dos asalariados á condición de socios traballadores, así como ao apoio singular ás cooperativas no eido dos servizos sociais e da integración social.
A disposición adicional segunda desta orde reserva para a consellería, a posibilidade de efectuar convocatorias complementarias, no caso de que unha vez adxudicadas as axudas e subvencións previstas nela, resultase remanente de crédito.
Avaliadas as solicitudes presentadas e resultando atendidas todas aquelas que cumpriron cos requisitos establecidos na convocatoria, constatase a existencia de remanente.
En consecuencia efectúase a convocatoria complementaria mediante dous programas de singular importancia para o fomento do cooperativismo como son o de impulso de proxectos empresariais cooperativos, mesmo na fase previa á súa constitución formal (programa I-BIS) e o de fomento do acceso dos asalariados á condición de socios traballadores para incentivar a plena integración na empresa cooperativa (programa V-BIS).
Tendo en conta a experiencia acumulada na xestións destes incentivos, as características dos novos programas e a suficiencia dos créditos orzamentarios para o outorgamento de subvencións a todos aqueles que cumpran os requisitos exixidos neles, regúlase a súa concesión en réxime de concorrencia non competitiva. Co obxecto de reforzar o principio de igualdade e non-discriminación no acceso ás axudas públicas, inclúense dentro dos supostos obxecto de subvención, aqueles que se producisen nos períodos en que permanece pechado o prazo de presentación de solicitudes para programas coincidentes na súa finalidade.
Por todo o exposto, oído o Consello Galego de Cooperativas e o Consello Galego de Relacións Laborais e de conformidade coas atribucións que teño conferidas polo artigo 34 da Lei 1/1983, do 22 de febreiro, reguladora da Xunta e do seu presidente,
DISPOÑO:
Capítulo I
Finalidade, ámbito e réxime das axudas
Artigo 1º.-Finalidade.
1. Esta orde ten por obxecto efectuar unha convocatoria complementaria da Orde do 27 de marzo
de 2006, pola que se desenvolven os programas de promoción e divulgación do cooperativismo, ao abeiro da previsión contida na súa disposición adicional segunda.
2. Convócanse os seguintes programas, en réxime de concorrencia non competitiva:
Programa I-BIS: impulso de proxectos empresariais cooperativos.
Programa V-BIS: fomento do acceso á condición de socio traballador.
3. As bases reguladoras destes programas incorporaranse como anexo desta orde, que forma parte integrante dela.
Artigo 2º.-Normativa aplicable.
As solicitudes, a súa tramitación e concesión axustaranse ao disposto no texto refundido da Lei de réxime financeiro e orzamentario de Galicia, na Lei de orzamentos xerais da Comunidade Autónoma de Galicia, no Decreto 287/2000, do 21 de novembro, na Lei 38/2003, do 17 de novembro, xeral de subvencións e nesta orde.
Artigo 3º.-Financiamento.
A concesión das axudas previstas nestes programas complementarios, estará suxeita á existencia de crédito orzamentario e realizarase con cargo ás aplicacións 16.04.214A 471.0 dos vixentes orzamentos xerais da Comunidade Autónoma galega, ata un límite de 70.000 euros.
Capítulo II
Normas comúns, solicitudes, documentación e procedemento
Artigo 4º.-Competencia.
A competencia para coñecer e resolver as solicitudes de axudas e subvencións previstas nesta orde corresponderalle ao conselleiro de Traballo.
Artigo 5º.-Solicitudes, prazo e documentación.
1. As solicitudes de axudas e subvencións recollidas nos distintos programas desta orde deberán formalizarse por separado para cada un deles, dirixiranse á Dirección Xeral de Relacións Laborais, e presentaranse por calquera das formas previstas no artigo 38.4º da Lei 30/1992, do 26 de novembro, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común.
2. As solicitudes deberán ir acompañadas da documentación, xeral e específica, que se establece nos artigos 6º e 7º desta orde.
3. O prazo de presentación de solicitudes será dun mes, contado a partir do seguinte ao da publicación desta orde no Diario Oficial de Galicia.
Artigo 6º.-Documentación xenérica.
1. As solicitudes, presentaranse segundo os modelos que figuran nos anexos desta orde e deberán ir acompañadas da seguinte documentación xeral:
-Fotocopia compulsada da tarxeta acreditativa do número de identificación fiscal do solicitante.
-Fotocopia compulsada do documento nacional de identidade do representante legal, de ser o caso.
-Certificación da entidade bancaria acreditativa de que o solicitante é titular da conta que indica na ficha de solicitude de transferencia bancaria.
-Declaración de conxunto de todas as solicitudes de axudas e subvencións efectuadas ou concedidas, para a mesma finalidade ou proxecto, das distintas administracións públicas, así como de todas as axudas percibidas durante os tres anos anteriores sometidas ás condicións da normativa de minimis.
Non obstante, no suposto de entidades que soliciten máis dun programa dos previstos nesta orde, unicamente deberán xuntar un exemplar da documentación xenérica coa primeira das solicitudes presentadas, facendo constar tal circunstancia nas posteriores.
2. En todo caso, todas as solicitudes deberán presentarse acompañadas da documentación específica para o programa respectivo.
3. A presentación da solicitude de subvención polo interesado comportará a autorización ao órgano xestor para solicitar as certificacións que deban emitir a Axencia Estatal de Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia, segundo o establecido no artigo 43 da Lei 7/2005, do 29 de decembro, de orzamentos da Comunidade Autónoma de Galicia para o ano 2006.
Artigo 7º.-Documentación específica.
Ademais da documentación xeral prevista no artigo anterior, as solicitudes para acollerse aos distintos programas deberán vir acompañadas da seguinte documentación específica:
Programa I-BIS:
-Memoria da actividade para a que se solicita a subvención na cal consten as liñas xerais do proxecto, o resto de actividades previstas para a súa posta en marcha, a relación de promotores e o investimento previsto.
-Factura e orzamento individualizado correspondente a cada concepto subvencionable, e cuantificado economicamente en todas as súas epígrafes, xunto coa da documentación que acredite a habilitación legal e a debida cualificación para a prestación do servizo, nos termos previstos no número catro da base primeira do anexo desta orde.
-No suposto de promotores que aínda non constituísen a sociedade cooperativa, acta de designación do solicitante como beneficiario debidamente asinada polos promotores, que irá acompañada de fotocopia compulsada dos documentos de identidade de todos eles.
-Para os promotores procedentes de empresas en proceso de reconversión, reestruturación ou peche que soliciten a subvención para a adaptación, debe acreditarse a súa procedencia nos termos previstos no número cinco da base primeira, e achegar os documentos orixinais ou copias autenticadas acreditativos dos gastos realizados, xunto coa memoria explicativa do seu carácter imprescindible.
-Nos supostos de gastos derivados da constitución da entidade, unicamente se deberán presentar os documentos orixinais, ou copias autenticadas, acreditativos dos gastos realizados.
Programa V-BIS:
Certificación dos seguintes acordos da cooperativa:
-Da Asemblea Xeral relativo á aprobación do plan específico de incorporación de asalariados, contendo o seu texto íntegro.
-Da Asemblea Xeral relativo á aprobación da contía das achegas obrigatorias dos novos socios e as condicións e prazos para o seu desembolso, nos termos previstos no artigo 59 da Lei de cooperativas de Galicia.
-Do Consello Reitor relativo á admisión dos asalariados como socios e a inexistencia de impugnacións ao respecto.
Artigo 9º.-Instrución.
1. As unidades administrativas receptoras remitiranlle as solicitudes recibidas á Dirección Xeral de Relacións Laborais, para que o servizo competente comprobe se a solicitude ou documentación presentada reúne os requisitos exixidos na presente orde e, no suposto de que se observe algún defecto ou sexa incompleta a documentación, de conformidade co disposto no artigo 71 da Lei 30/1992, do 26 de novembro, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común, requirirase o interesado para que nun prazo de 10 días emende a falta ou presente os documentos preceptivos, coa advertencia de que, se así non o fixese, se considerará desistido da súa petición, logo de resolución, que deberá ser ditada nos termos previstos no artigo 42 da antedita lei.
2. Esta fase completarase incorporando ao expediente a información rexistral da entidade solicitante segundo a documentación que consta na Dirección Xeral de Relacións Laborais. Motivadamente, poderase requirir dos solicitantes das axudas aquela información ou documentación adicional que, non estando en poder da Administración, teña fundamental relevancia e unha relación directa coa resolución da solicitude presentada.
Artigo 10º- Resolución e recursos.
1. A concesión realizarase en réxime de concorrencia non competitiva, polo que unha vez instruídos os expedientes a Dirección Xeral de Relacións Laborais formularalle a correspondente proposta de resolución ao conselleiro de Traballo. Logo da fiscalización da proposta polo órgano interventor da consellería, o órgano concedente, ditará a correspondente resolución debidamente motivada, que se deberá notificar ao interesado. As subvencións concedidas publicaranse no Diario Oficial de Galicia.
2. O prazo para resolver e notificar será dun mes. Transcorrido o dito prazo sen que se ditase resolución expresa, poderá entenderse desestimada a solicitude de acordo co establecido no artigo 1 e no artigo 2 da Lei 6/2001, do 29 de xuño, de ad
Galicia á Lei 4/1999, do 13 de xaneiro, de modificación da Lei 30/1992, do 26 de novembro, do réxime xurídico das administracións públicas e do procedemento administrativo común.
3. As resolucións que se diten neste procedemento esgotan a vía administrativa e contra elas cabe interpoñer recurso contencioso-administrativo no prazo de dous meses ante o órgano competente da xurisdición contencioso-administrativa, e poderá formularse, con carácter potestativo, recurso de reposición, no prazo dun mes, ante o mesmo órgano que ditou a resolución impugnada, de conformidade co disposto na Lei 29/1998, do 13 de xullo, reguladora da xurisdición contencioso-administrativa e na Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 11º.-Forma de pagamento e xustificación.
1. Unha vez notificada a resolución de concesión de subvención e previamente ao seu pagamento, o beneficiario terá que facer constar por escrito a aceptación expresa da subvención concedida.
2. O pagamento efectuarase de forma nominativa e pagamento único, pola súa totalidade, a favor dos beneficiarios e logo de acreditación dos gastos realizados. Unicamente se aboará ata o 75% dos gastos realmente realizados e xustificados, ata o tope máximo da contía inicialmente concedida como subvención.
3. De non achegarse con anterioridade, o pagamento das axudas quedará condicionado á presentación, no prazo que sinale a notificación da resolución de concesión, da documentación xeral e da específica que corresponda, relacionada nos puntos seguintes:
a) Documentación xustificativa para acreditar o cumprimento da finalidade para a que se concedeu a subvención segundo o tipo de axuda, no prazo, nos termos e na forma que estableza a resolución de concesión.
b) No caso das axudas para a elaboración do plan empresarial, proxectos técnicos e estudos en xeral, deberá presentarse unha copia deles, previamente ao seu pagamento.
c) Nas axudas concedidas ao abeiro do programa V-BIS e co obxecto de acreditar o desembolso parcial da achega obrigatoria que corresponde ao socio, así como a adquisición desta condición, deberá presentarse certificado da entidade de crédito do desembolso realizado, e certificado da cooperativa relativo ás anotacións realizadas no libro de achegas ao capital social así como no libro de socios.
4. No momento da xustificación total da actividade subvencionada, deberá presentarse declaración complementaria do conxunto das axudas solicitadas para a mesma actividade, tanto as aprobadas ou concedidas como as pendentes de resolución, das distintas administracións públicas competentes ou outros entes públicos, ou, de ser o caso, que non solicitou nin percibiu outras axudas ou subvencións.
Artigo 12º.-Prohibicións, incompatibilidades e concorrencia.
O solicitante non poderá atoparse incurso nas prohibicións para obter a condición de beneficiario sinaladas no artigo 13 da Lei 38/2003, do 17 de novembro, xeral de subvencións.
En ningún caso o importe das subvencións ou axudas concedidas ao abeiro desta orde poderá ser de tal contía que, illadamente ou en concorrencia coas concedidas por outras administracións ou entes públicos ou privados, nacionais ou internacionais, supere o custo total da actividade que vaia desenvolver o beneficiario. Non se poderán imputar os mesmos gastos aos distintos tipos de axudas previstos nesta orde.
As axudas previstas na presente orde son incompatibles coas obtidas ao abeiro da Orde do 27 de marzo de 2006, pola que se desenvolven os programas de promoción e divulgación do cooperativismo.
Artigo 13º.-Obrigas dos beneficiarios.
Son obrigas dos beneficiarios das axudas e subvencións:
a) Estar ao día nas súas obrigas tributarias estatais e autonómicas e da Seguridade Social, así como de non ter pendente de pagamento ningunha outra débeda, por ningún concepto coa Administración pública da comunidade autónoma, con anterioridade a ditarse a proposta de resolución de concesión e realizar a proposta de pagamento da subvención.
b) Comunicarlle ao órgano concedente calquera modificación das condicións tidas en conta para a concesión da subvención, así como dos compromisos e obrigas asumidos polos beneficiarios e, de ser o caso, a obtención concorrente de subvencións ou axudas para a mesma finalidade procedentes de calquera Administración ou ente público nacional ou internacional.
c) O sometemento ás actuacións de control, comprobación e inspección que efectuará a Consellería de Traballo, ás de control financeiro que correspondan, se é o caso, á Intervención Xeral da Comunidade Autónoma, ás previstas na lexislación do Tribunal de Contas e o Consello de Contas, ou a outros órganos da Administración do Estado ou da Unión Europea.
Artigo 14º.-Modificación da resolución de concesión.
Toda alteración das condicións tidas en conta para a concesión das axudas ou subvencións, así como a obtención concorrente de subvencións e axudas outorgadas por outras administracións ou outros entes públicos ou privados, nacionais ou internacionais, poderá dar lugar á modificación da resolución de concesión e, eventualmente, á súa revogación.
Artigo 15º.-Revogación e reintegro.
Procederá a revogación das subvencións e axudas, así como o reintegro total ou parcial das cantidades percibidas e a exixencia do xuro de demora, nos casos e nos termos previstos no artigo 78 do texto
refundido da Lei de réxime financeiro e orzamentario de Galicia e no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
A obriga de reintegro establecida no parágrafo anterior enténdese sen prexuízo do establecido no Real decreto lexislativo 5/2000, do 4 de agosto, polo que se aproba o texto refundido da Lei sobre infraccións e sancións na orde social.
Artigo 16º.- Seguimento e control.
Sen prexuízo das facultades que teñan atribuídas outros órganos da Administración a Consellería de Traballo levará a cabo funcións de control, avaliación e seguimento dos programas.
Para realizar as ditas funcións poderanse utilizar cantos medios estean á súa disposición para comprobar, en todo momento, a aplicación das subvencións concedidas para os fins programados e o cumprimento dos requisitos exixidos nesta orde e demais normas vixentes que resulten de aplicación. Para estes efectos os beneficiarios deberán cumprir as obrigas de comprobación que se establezan nesta orde e na resolución de concesión.
Disposicións adicionais
Primeira.-A Consellería de Traballo poderá requirir en todo momento a documentación orixinal que se considere necesaria para acreditar mellor o exacto cumprimento das condicións exixidas nos diferentes programas desta orde.
Disposicións derradeiras
Primeira.-Facúltase a directora xeral de Relacións Laborais para ditar, no ámbito das súas competencias, as resolucións e instrucións necesarias para o desenvolvemento e cumprimento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 4 de outubro de 2006
Ricardo Jacinto Varela Sánchez
Conselleiro de Traballo
ANEXO
Bases reguladoras dos programas complementarios de promoción e divulgación do cooperativismo convocados en réxime de concorrencia non competitiva
Primeira.-Programa I-BIS: impulso de proxectos empresariais cooperativos.
1. Finalidade.
Este programa ten como finalidade esencial fomentar e promover o cooperativismo no ámbito da comunidade autónoma, concedendo axudas económicas que faciliten a posta en marcha dos proxectos empresariais que se articulen baixo a fórmula cooperativa, tanto para aqueles que sexan de nova creación como para os xerados polas entidades existentes.
Procurarase, así mesmo, facilitar a incorporación de socios traballadores procedentes de procesos de reestruturación, reconversión ou peche de empresas, aos devanditos proxectos.
2. Beneficiarios.
Poderán ser beneficiarios das axudas previstas neste programa, os promotores de proxectos cooperativos que realicen as actividades obxecto da axuda durante o ano 2006. Igualmente poderán ser atendidas as solicitudes para actividades realizadas entre o 1 de xullo e o 31 de decembro de 2005. Unicamente se poderá presentar unha solicitude por cada proxecto empresarial.
Consideraranse como promotores para os efectos desta orde, as persoas físicas ou xurídicas que promovan a constitución dunha cooperativa para incorporarse como socios de pleno dereito, ou as cooperativas que acometan novos proxectos empresariais.
No caso de procesos previos á constitución da cooperativa, os promotores deberán designar de entre eles ao que teña a representación conxunta e teña a consideración de beneficiario para os efectos da tramitación da axuda.
3. Modalidades e contía das axudas.
Poderán ser obxecto de subvención ata o 75% dos gastos ocasionados con motivo de:
a) Realización de actividades previas ao inicio da actividade, tales como asistencias técnicas para a orientación e acompañamento do proxecto e accións formativas e informativas dos promotores, ata un limite de 1.000 euros por promotor.
b) Asistencia técnica consistente na elaboración de estudos de viabilidade, de organización, de comercialización, auditorías e outros informes económicos, ata un máximo de 2.000 euros por proxecto.
c) Elaboración de proxectos técnicos legalmente preceptivos ata un máximo de 2.000 euros por proxecto.
d) Asistencia técnica para a elaboración do plan empresarial da cooperativa, así como do seu seguimento e asesoramento na execución, ata un máximo de 10.000 euros por proxecto.
e) Asesoramento para a elaboración dos estatutos sociais, formalización e inscrición da escritura pública e demais trámites derivados do proceso de constitución da cooperativa ata un máximo de 2.000 euros.
4. Requisitos para a prestación da asistencia técnica:
A asistencia técnica poderá ser prestada por asociacións de cooperativas, persoas físicas e outras entidades, que acrediten a súa solvencia profesional por medio do cumprimento de cada un dos seguintes requisitos:
-Experiencia en asesoramento empresarial a cooperativas, indicando os principais servizos realizados nos últimos tres anos.
-Titulación académica oficial suficiente para a prestación do servizo. No caso de persoas xurídicas, o posuidor da titulación debera acreditar o seu vínculo coa entidade.
-Exercer a actividade de asesoramento empresarial con carácter principal.
5. Promotores procedentes de reconversión, reestruturación ou peche de empresas.
Cando se trate de promotores de proxectos empresariais cooperativos procedentes de procesos de reconversión, reestruturación ou peche de empresas, tamén poden ser obxecto de subvención ata o 75% dos gastos en que incorran para a súa adaptación ás características do novo proxecto empresarial, derivados da mobilidade xeográfica ou funcional, da incorporación a novos procesos e tecnoloxías, ou do cambio de estrutura xurídica empresarial, ata un máximo de 2.000 euros por promotor.
Para acceder a esta modalidade, deberá acreditarse que os promotores están desempregados por algunha das causas previstas nos artigos 49.1º g) 50, 51 e 52 b) e c) do Estatuto dos traballadores, ou que procedan de empresas inmersas nalgún outro proceso de reestruturación ou reconversión.
6. Contía máxima.
A contía máxima subvencionable por proxecto non poderá superar os 50.000 euros.
Segunda.-Programa V-BIS: fomento do acceso á condición de socio traballador.
1. Finalidade.
Este programa ten como obxectivo o fomento do acceso dos asalariados das sociedades cooperativas á condición de socios, como xeito de promocionar o cooperativismo facilitando a súa participación e plena integración na empresa, mediante a concesión de axudas económicas destinadas a financiar, parcialmente, a achega ao capital social que o traballador debe desembolsar para incorporarse como socio.
2. Beneficiarios.
Poderán ser beneficiarios destas axudas as sociedades cooperativas, e a través delas os seus asalariados, sempre que estes se incorporen como socios durante o ano 2006. Igualmente poderán ser atendidas as solicitudes para incorporacións realizadas entre o 1 de xullo e o 31 de decembro de 2005.
Será necesario, así mesmo, establecer un plan específico que estableza medidas que aseguren tanto a progresiva incorporación dos asalariados á condición de socios, como o cumprimento das previsións da Lei 5/1998, do 18 de decembro, de cooperativas de Galicia, respecto aos topes máximos de traballadores por conta allea.
O importe das axudas será recoñecido como achegas obrigatorias desembolsadas do novo socio ao capital social e non poderá ser obxecto de reembolso nin transmisión por actos inter vivos, durante un período mínimo de cinco anos. Non obstante, o socio que cause baixa obrigatoria poderá transmitir a súa achega a favor da persoa que se incorpore para substituílo nas mesmas condicións e ata o final do referido período, como mínimo.
3. Contía das axudas.
A contía das axudas será de ata 5.000 euros por socio, sen que en ningún caso exceda o 75% da achega que cada novo socio deba desembolsar, cun tope máximo subvencionable de 10 socios traballadores por cooperativa.